b'\n_START_ARTICLE_\nKeski-Suomen Tanssin Keskus\n_START_PARAGRAPH_\nKeski-Suomen Tanssin Keskus on osa koko Suomen kattavaa tanssin aluekeskusverkostoa. Se vastaa Sis\xc3\xa4-Suomen tanssin aluekeskuksen toiminnasta Keski-Suomen alueella. Aluekeskustoiminta k\xc3\xa4ynnistyi Keski-Suomessa vuonna 2005. Keski-Suomen Tanssin Keskuksen toimisto sijaitsee Jyv\xc3\xa4skyl\xc3\xa4ss\xc3\xa4._NEWLINE_Keski-Suomen Tanssin Keskuksen teht\xc3\xa4v\xc3\xa4n\xc3\xa4 on mahdollistaa ammattimaisen tanssikulttuurin ja yleis\xc3\xb6n kohtaaminen sek\xc3\xa4 tanssin ammattilaisten ty\xc3\xb6skentely. Keski-Suomen alueella ty\xc3\xb6skentelee n. 40 tanssin ammattilaista. Tanssin Keskuksen erityisosaamisalueet ovat kulttuurimatkailu kent\xc3\xa4ll\xc3\xa4 ja hyvinvointisektorilla toimiminen._NEWLINE_Tanssin Keskus v\xc3\xa4litt\xc3\xa4\xc3\xa4 tanssin el\xc3\xa4myspalveluita erilaisiin tilaisuuksiin ja tapahtumiin, esimerkiksi virkistysp\xc3\xa4iviin, polttareihin ja illanviettoihin. El\xc3\xa4myspalvelut pit\xc3\xa4v\xc3\xa4t sis\xc3\xa4ll\xc3\xa4\xc3\xa4n eri tiloihin sovellettavia pienimuotoisia tanssiesityksi\xc3\xa4, teatteritiloihin toteutettuja tanssiteoksia, toiminnallisia verstaita tai yhteisty\xc3\xb6kumppaneiden kanssa r\xc3\xa4\xc3\xa4t\xc3\xa4l\xc3\xb6ityj\xc3\xa4 el\xc3\xa4myskokonaisuuksia. Ohjelmistossa on t\xc3\xa4ll\xc3\xa4 hetkell\xc3\xa4 mm. katutanssishow Sauna vs. Diivat, kansantanssiesitys Heippatirallaa Saakeli, lastenesitys Pupuduetto sek\xc3\xa4 afro, suomi- ja kehonhuoltoverstaat. Teatteritilojen tanssiteoksista esitet\xc3\xa4\xc3\xa4n mm. Tanssiryhm\xc3\xa4 Off/Balancen Kynnyksell\xc3\xa4 \xe2\x80\x93teosta. Uutuutena kev\xc3\xa4\xc3\xa4ll\xc3\xa4 2013 k\xc3\xa4ynnistyi Rantasipi Laajavuoren kylpyl\xc3\xa4ss\xc3\xa4 toteutettava Folkvirtaa \xe2\x80\x93kansantanssitunti, joka pidet\xc3\xa4\xc3\xa4n altaassa._NEWLINE_Tanssin Keskus tekee yhteisty\xc3\xb6t\xc3\xa4 useiden eri tapahtumien, kuten Tanssin ajan ja Jyv\xc3\xa4skyl\xc3\xa4n kes\xc3\xa4n kanssa. UudenPolvenMuseon tanssitapahtuma on Tanssin Keskuksen oma tapahtuma, joka j\xc3\xa4rjestet\xc3\xa4\xc3\xa4n vuosittain elokuussa S\xc3\xa4yn\xc3\xa4tsalossa. Lis\xc3\xa4ksi tanssitapahtuman urbaani pikkusisko, UP-klubi, j\xc3\xa4rjestet\xc3\xa4\xc3\xa4n 1\xe2\x80\x932 kertaa vuodessa.'